Opvolg: Leerders terug in die klas | George Herald
Opvolg: Leerders terug in die klas
Thursday, 16 October 2014, 05:45
Chermonique Blaauw (17) en Denovan Nokole (15, regs), twee gr.10-leerders van Hoërskool George, het rede om te glimlag. Hulle opslaanklaskamer is gedurende die skoolvakansie herstel. Volgens die skoolhoof, Morton van Rooyen, is dit egter net tydelike maatreëls, want die klaskamers is sowat 30-jaar oud en moet vervang word. Die vensters in die betrokke klaskamer kan byvoorbeeld nie meer oopmaak nie, en daar is 50 leerders in die klaskamer, het die onderwyser, Rodney Deyce, gesê.
GEORGE NUUS - Leerders van George Hoërskool wat gehoop het om aan die begin van die nuwe skoolkwartaal op Maandag 13 Oktober, nie onder 'n boom nie, maar in 'n klaskamer onderrig te kry, kan nou weer sonder enige onderbrekings aandag in die klaskamer gee.
Dit volg nadat verskillende plaaslike rolspelers in samewerking met die Wes-Kaapse onderwysdepartement (WKOD) regdeur die vakansie en oor die naweek gewerk het, om die agt opslaanklaskamers wat as onveilig verklaar is, te beveilig. Die leerders het sedert Augustus, weens die toestand van die klaskamers, onder bome onderrig ontvang.
Volgens die voorsitter van die skool se beheerliggaam, Peter Noble, is daar tydelike sowel as langtermyn oplossings gevind.
Noble het bevestig dat die klaskamers met toestemming en goedkeuring van die betrokke rolspelers beveilig is. Nog 'n tydelike oplossing, is die gebruik van mobiele klaskamers.
"Daar word onderhandel om vier ekstra mobiele klaskamers te kry wat vanaf Januarie 2015 gebruik sal word."
Noble het bygevoeg dat daar binne die volgende week as deel van die langtermynoplossings aan die instandhouding by die skool, sowel as moontlike opgradering gekyk sal word. Verdere oplossings sluit in die verwydering van tydelike klaskamers aan die einde van volgende jaar, wat met geboude klaskamers vervang sal word.
* George High School pupils, who have been tutored under trees since August due to the unsafe conditions of eight prefabricated classrooms, are back in the classrooms again. This follows after local role-players, in conjunction with the Western Cape Education Department (WCED), have worked through the school holiday to ensure that the classrooms are safe for use in the new school term. According to Peter Noble, chairman of the school's governing body, short as well as long-term solutions have been put in place.
Morton van Rooyen (links), skoolhoof, en Rodney Deyce, 'n onderwyser, is dankbaar dat die opslaanklaskamers ten minste van die grond gelig is, en nie meer skeef staan nie. Saam met hulle is (voor van links) Carlyle Koeberg (15), Nalan Heunis (15) en (agter van links) Brontë Olckers (16) en Denovan Nokole (15). Foto's: Michelle Pienaar
Posted on: 05:45 Thu, 16 October 2014